शिमला: हिमाचल प्रदेश के मंडी जिला की एथलीट सीमा ने बैंकॉक में 3000 मीटर की रेस में सिल्वर मैडल जीतकर देश और प्रदेश का नाम रोशन किया है। एथलीट सीमा को सरकार की ओर से हरसंभव सहायता प्रदान की जाएगी। यह बात खेल मंत्री गोविन्द सिंह ठाकुर ने कही। उन्होंने कहा कि हिमाचल की बेटी सीमा ने न केवल प्रतिष्ठित यूथ ओलिंपिक के लिए क्वालीफाई किया है अपितु प्रदेश का नाम भी गौरवान्वित किया है। उन्होंने कहा कि प्रदेश सरकार सीमा को बेहतर प्रशिक्षण सुविधाएं उपलब्ध करवाएगी ताकि वह भविष्य में अन्तर्राष्ट्रीय स्तर पर और बेहतर प्रदर्शन कर प्रदेश व देश का नाम ऊंचा कर सके। उन्होंने कहा कि उन्होंने खेल विभाग को इस बारे में पहले ही निर्देश दे दिए हैं।